CELEX: 32017R0215
Language: bg
Date: 2016-11-30 00:00:00
Title: Делегиран регламент (ЕС) 2017/215 на Комисията от 30 ноември 2016 година за изменение на Регламент (ЕС) № 98/2013 на Европейския парламент и на Съвета във връзка с добавянето на магнезиевия нитрат хексахидрат към списъка на прекурсорите на взривни вещества в приложение II (Текст от значение за ЕИП. )

9.2.2017   
            
            
               BG
            
            
               Официален вестник на Европейския съюз
            
            
               L 34/3
            
         ДЕЛЕГИРАН РЕГЛАМЕНТ (ЕС) 2017/215 НА КОМИСИЯТА
   от 30 ноември 2016 година
   за изменение на Регламент (ЕС) № 98/2013 на Европейския парламент и на Съвета във връзка с добавянето на магнезиевия нитрат хексахидрат към списъка на прекурсорите на взривни вещества в приложение II
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 98/2013 на Европейския парламент и на Съвета от 15 януари 2013 г. относно предлагането на пазара и използването на прекурсори на взривни вещества (1), и по-специално член 12 от него,
   като има предвид, че:
   
               (1)
            
            
               В приложение II към Регламент (ЕС) № 98/2013 се изброяват прекурсори на взривни вещества, които са предмет на хармонизирани правила по отношение на наличността им за масовия потребител и осигуряването на подходящо докладване на подозрителни трансакции, липси и кражби по цялата верига на доставки.
            
         
               (2)
            
            
               Веществата, изброени в приложение II, са налични за масовите потребители, но са предмет на задължението за докладване, което обхваща както професионалните потребители по цялата верига на доставки, така и масовите потребители.
            
         
               (3)
            
            
               Приложение II вече обхваща редица нитратни соли предвид това, че с тях може да се злоупотребява посредством използването им като прекурсори на взривни вещества. Магнезиевият нитрат, който се доставя под формата на хексахидрат, е вещество със сходни свойства, но той все още не е включен в обхвата на регламента.
            
         
               (4)
            
            
               Понастоящем магнезиевият нитрат хексахидрат служи като неконтролирана алтернатива на нитратните соли, изброени в приложение II. Освен това през последните години имаше сведения, че с него се злоупотребява посредством използването му като прекурсор на взривни вещества извън Съюза.
            
         
               (5)
            
            
               Като се имат предвид степента на заплахата или обемът на търговията, свързани с това вещество, понастоящем ситуацията във връзка със злоупотребата с магнезиевия нитрат хексахидрат не обосновава ограничаването на достъпа на масовия потребител до него.
            
         
               (6)
            
            
               Необходим е повишен контрол, за да се позволи на националните органи да предотвратяват и откриват възможно незаконно използване на това вещество като прекурсор на взривни вещества, и това може да бъде постигнато чрез механизма за докладване, създаден съгласно Регламент (ЕС) № 98/2013.
            
         
               (7)
            
            
               Предвид риска, който поражда възможността за предоставяне на магнезиев нитрат хексахидрат, и като се има предвид, че въвеждането на задължението за докладване за него няма да окаже значително въздействие върху икономическите оператори или потребителите, е обосновано и пропорционално това вещество да бъде добавено в приложение II към Регламент (ЕС) № 98/2013,
            
         ПРИЕ НАСТОЯЩИЯ РЕГЛАМЕНТ:
   Член 1
   В таблицата в приложение II към Регламент (ЕС) № 98/2013 се добавя следното вещество:
   
      
                  „магнезиев нитрат хексахидрат (CAS № 13446-18-9)
               
               
                  2834 29 80 
               
               
                  3824 90 96 “
               
            
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 ноември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 39, 9.2.2013 г., стр. 1.